
Historisk høj beskæftigelse, men udviklingen ventes at blive mere 
afdæmpet 


Dansk økonomi var i stærk fremgang i 2021, og det har også afspejlet sig på ar- 
bejdsmarkedet. Relativt til 2020 steg beskæftigelsen således med 2,6 pct. — 78.000 
personer — hvilket er den kraftigste, opgjorte fremgang i nationalregnskabets hi- 
storie. Samlet set bragte det beskæftigelsen op på 3,125 millioner, hvilket er det 
højeste nogensinde. 


Der skønnes en vækst i den samlede beskæftigelse på 70.000 personer i år og 
15.000 personer næste år, jf. figur 1. Det forventes, at krigens afledte konsekvenser 
vil svække udviklingen i beskæftigelsen, men niveauet vil forblive højt i både 2022 
og 2023. Nytilkomne ukrainere kan være med til at afhjælpe den igangværende ar- 
bejdskraftmangel inden for visse brancher, men kun i begrænset omfang. Under- 
liggende understøttes beskæftigelsen af både forhøjede tilbagetrækningsaldre og 
tiltag fra Ny reformpakke for dansk økonomi. 


Den hurtige fremgang i beskæftigelsen har medvirket til, at ledigheden er faldet et 
godt stykke under niveauet inden pandemien og til det laveste niveau siden efter- 
året 2008. Senest faldt antallet af ledige i marts med 1.300, hvilket bragte det sam- 
lede antal bruttoledige ned på 72.000 personer. I år ventes ledigheden at stige en 
smule fra de nuværende niveauer, så ledigheden hen over året vil ende på ca. 
86.000 personer, jf. figur 2. Det skal ses i lyset af de svagere vækstudsigter som 
følge af krigen i Ukraine og de afledte konsekvenser, men også i høj grad i lyset af 
tilgangen af fordrevne, der umiddelbart vil blive visiteret som jobparate og derfor 
indgå i bruttoledigheden fra start. I 2023 ventes ledigheden at falde en smule gen- 
nem året, men samlet set at ligge omtrent på niveau med ledigheden i 2022. 

Anm.: Stiplede linjer angiver årsniveauer. 
Kilde: Danmarks Statistik og egne beregninger. 

